Document ID: 32006R1849

KOMISJONI MÄÄRUS (EÜ) nr 1849/2006,
14. detsember 2006,
millega muudetakse määrust (EÜ) nr 2032/2003 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõiget 2,
ning arvestades järgmist:
(1)
Teabe parema kättesaadavuse tagamiseks tuleks liikmesriikide pädevate asutuste aruannete põhjal koostada hindamisaruanded ja kohaldada nende suhtes samasid teabe kättesaadavust käsitlevaid reegleid, nagu pädevate asutuste aruannete suhtes. Hindamisaruannete aluseks tuleks võtta pädevate asutuste aruanded, mida on muudetud vastavalt kõikidele dokumentidele ja märkustele ning kogu teabele, mida on hindamisprotsessi käigus arvesse võetud.
(2)
Õiguskindluse suurendamiseks tuleks ette näha, et pärast 1. septembrit 2006 kaotatakse turult järk-järgult biotsiidid, mis sisaldavad toimeaineid, millest on teavitatud ja mida on otsustatud mitte kanda mõnede või kõikide nende kohta teatatud tooteliikide puhul direktiivi 98/8/EÜ I, IA või IB lisasse kas selle tõttu, et nende hindamisest programmi raames loobuti, või selle tõttu, et neid hindamise tulemusena heaks ei kiidetud.
(3)
Liikmesriigid on komisjoni määruse (EÜ) nr 2032/2003 (2) artikli 4b kohaselt kontrollinud toimikuid, millega taotletakse teatavaid toimeaineid sisaldavate biotsiidide turule viimise tähtaja pikendamist, ja võtnud vastu toimikud, mis olid täielikud. Seetõttu võib lubada aineid, mille toimikud on vastu võetud, turustada pärast 1. septembrit 2006 kuni nende hindamiseni kümneaastase hindamisprogrammi raames.
(4)
Mitme teatatud olemasolevate toimeainete või tooteliikide kombinatsiooni puhul on osalised oma teate tagasi võtnud või ei ole oma kohustusi täitnud ning ükski ettevõtja ega liikmesriik ei ole määratud tähtaja jooksul ilmutanud huvi osaleja staatuse saamiseks. Seepärast tuleks vastavalt muuta määruse (EÜ) nr 2032/2003 II, III ja V lisa.
(5)
Ühe aine puhul, mis on loetletud määruse (EÜ) nr 2032/2003 II lisas EÜ numbri 404-690-8 all, on kaks tooteliiki välja jäänud, kuigi nendest teatati tähtaja jooksul, mis on sätestatud komisjoni 7. septembri 2000. aasta määruses (EÜ) nr 1896/2000 Euroopa Parlamendi ja nõukogu biotsiide käsitleva direktiivi 98/8/EÜ artikli 16 lõikes 2 osutatud programmi esimese etapi kohta (3) ning komisjoni 25. septembri 2002. aasta määruses (EÜ) nr 1687/2002 täiendava ajavahemiku kohta teatavatest turul olevatest biotsiidide toimeainetest teavitamiseks vastavalt määruse (EÜ) nr 1896/2000 artikli 4 lõikele 1. (4) Seetõttu tuleks määruse (EÜ) nr 2032/2003 II lisa vastavalt muuta.
(6)
Määruse (EÜ) nr 2032/2003 II lisas lühenditega BKC ja DDAC kirjendatud ained on loetletud ka kõnealuse määruse III lisas. Vastavad kirjed tuleks määruse (EÜ) nr 2032/2003 III lisast välja jätta.
(7)
Seepärast tuleks määrust (EÜ) nr 2032/2003 vastavalt muuta.
(8)
Käesoleva määrusega ettenähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2032/2003 muudetakse järgmiselt.
1.
Artikli 4 lõikele 2 lisatakse järgmine lõik:
“Pärast 1. septembrit 2006 tagavad liikmesriigid, et biotsiide, mis sisaldavad toimeaineid, mis esitati hindamiseks hindamisprogrammi raames ja mida otsustati mitte kanda teatavate või kõikide nende kohta teatatud tooteliikide puhul direktiivi 98/8/EÜ I, IA või IB lisasse, ei turustata nende territooriumil asjaomaste tooteliikide osas 12 kuu möödumisel asjakohase otsuse jõustumisest, kui asjaomases kandmata jätmise otsuses ei ole sätestatud teisiti.”
2.
Artiklile 11 lisatakse lõige 4:
“4. Referentliikmesriik valmistab direktiivi 98/8/EÜ artikli 27 lõikes 2 osutatud dokumentide ja teabe põhjal ette pädeva asutuse ajakohastatud aruande, mille I dokumenti nimetatakse edaspidi hindamisaruandeks. Hindamisaruanne vaadatakse läbi alalises biotsiidide komitees.”
3.
Artikkel 12 asendatakse järgmisega:
“Artikkel 12
Kui referentliikmesriik on esitanud pädeva asutuse aruande vastavalt käesoleva määruse artikli 10 lõikele 5 või kui hindamisaruanne on alalises biotsiidide komitees lõplikult vormistatud või ajakohastatud, avaldab komisjon elektrooniliselt aruande või selle muudatused, välja arvatud teave, mida käsitletakse konfidentsiaalsena vastavalt direktiivi 98/8/EÜ artiklile 19.”
4.
II lisa muudetakse vastavalt käesoleva määruse I lisale.
5.
III lisa muudetakse vastavalt käesoleva määruse II lisale.
6.
V lisa muudetakse vastavalt käesoleva määruse III lisale.
7.
VII lisa muudetakse vastavalt käesoleva määruse IV lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. detsember 2006

Labels: 1
20
0
3
12